Bernadette Szocs (locul 9 mondial) a eliminat-o pe sportiva aflată pe locul 10 mondial, Adriana Diaz (Puerto Rico), vineri, la WTT Champions Incheon 2024, din Coreea de Sud, potrivit news.ro
Bernadette a menţinut un ritm alert de-a lungul celor trei seturi în care a dominat pentru 3-0 (11-5, 11-3, 11-5) şi calificarea în sferturile de finală.
La final, tricolora s-a arătat mulţumită de jocul prestat şi a vorbit despre următoarea adversară, Miwa Harimoto (Japonia) sau Chen Meng (China).
"Sunt foarte fericită pentru prestaţia mea de azi, pot spune că am jucat mai bine decât în primul meci. Nu vreau să mă opresc aici, vreau să mă calific în semifinale, pentru că nu e prima dată când joc în sferturi, iar acum visul e să joc în semifinale. Meciul următor va fi greu, cu Chen Meng am jucat de multe ori, am pierdut, am şi câştigat cu ea. Cu Harimoto nu am mai jucat până acum, dar dacă joc precum azi poate fi un rezultat mare", a spus Bernadette Szocs, după a doua victorie din Coreea de Sud, anunţă Federaţia Română de Tenis de Masă.
În schimb, Elizabeta Samara s-a oprit printre primele 16 jucătoare ale competiţiei din Coreea de Sud, în faţa campioanei mondiale cu echipa Chinei, Wang Yidi.
Elizabeta Samara a ratat calificarea în sferturile de finală, în cele din urmă, după 1-3 (4-11, 12-10, 11-13, 2-11) cu sportiva din China.